Бабугентдэсхэр япэ къекIуэкIыгъуэм щытокIуэ
Къэбэрдей-Балъкъэрым футболымкIэ и гуп нэхъыщхьэм щекIуэкI зэхьэзэхуэм и япэ къекIуэкIыгъуэр иухащ. Абы текIуэныгъэр къыщихьащ Бабугент и «ЛогоВАЗ»-м.
ЕпщыкIубланэ джэгугъуэм бабугентдэсхэм «Спартак-Налшыкым» и щIалэгъуалэ гупыр щыхагъэщIащ. ТекIуэныгъэхэр къахьащ абыхэм къакIэлъыкIуэ «Кэнжэмрэ» «Бахъсэным- рэ».
Зэхьэзэхуэм и гъуащхьауэ нэхъыфIхэу Жэбэтырымрэ ШащIэмрэ зыхэт «Къэбэрдеймрэ» «Къэхъунымрэ» Шэрэдж Ищхъэрэ къуажэм щызэIущIат. Хьэлэмэтт абыхэм я зэпэщIэтыныгъэм укIэлъыплъыну. АрщхьэкIэ лъэныкъуэхэр я къарукIэ зрагъэхь щымыIэу къыщIэкIащ икIи гъуащхьауэ лъэщхэм я зэфIэкI къагъэлъэгъуэну Iэмал щIагъуэ иратакъым. Хэгъэрейхэр тезыгъэкIуа топ закъуэр Сосмакъым дигъэ-кIащ.
КъыкIэрыху командэхэми зэхъуэкIыныгъэ яIэкъым. «Шагъдиймрэ» «Нартымрэ» я зэIущIэр зэрытемыгъэкIуауэ зэриухам лъэныкъуитIри арэзы къищIа хуэдэкъым. Абы щыгъуэми иужь дыдэ увыпIэм щыт Щхьэлыкъуэ и «ДЕР»-м «Тэрчыр» зэрыхигъэщIам иужьрейм и Iуэхур нэхъ хэплъэгъуэж ищIащ. Сэрмакъдэсхэр зэIущIэ блэкIам джэгупIэ губгъуэм къихьэххакъым икIи 0:3-уэ «Автозапчасть»-м фIихьауэ ятхащ.
АдэкIэ фыщыдгъэгъуэзэнщ Къэбэрдей-Балъкъэрым и чемпионатым и япэ къекIуэкIыгъуэм и иужьрей джэгугъуэм кърикIуа бжыгъэхэм: «ЛогоВАЗ» (Бабугент) — «Спартак-Д» (Налшык) — 3:1, «Шагъдий» (Налшык) — «Нарт» (Нарткъалэ) — 2:2, «Ислъэмей» (Ислъэмей) — «Бахъсэн» (Бахъсэн) — 0:1, «СК-Союз-Сэрмакъ» (Сэрмакъ) — «Автозапчасть» (Бахъсэн) — 0:3, «Прохладнэ» (Прохладнэ) — «Кэнжэ» (Кэнжэ) — 2:3, «Къэбэрдей» (Шэрэдж Ищхъэрэ) — «Къэхъун» (Къэхъун) — 1:0, «ДЕР» (Щхьэлыкъуэ) — «Тэрч» (Тэрч) — 5:3, «Велес» (Къэрэгъэш) — «ГидроЭС» (Налшык) — 1:2, «Шэджэм-2» (Шэджэм ЕтIуанэ) — «Эльбрус» (Тырныауз) — 1:1.
ЕтIуанэ къекIуэкIыгъуэм бадзэуэгъуэм и 13-м щIидзэнущ.
Хьэтау Ислъам.
